Kamirun
Tasertit n tutlayt di tallit n uzarug (indépendance)
Xas ma yella kra n tmura n Tefriqt n ddaw n Sṣeḥra sseqdacent tutlayin tineṣliyin deg uselmed di tlata yiseggasen imezwura n uselmed, Cameroun tesseqdac tutlayin-is tunṣibin (tafṛensist d teglizit) deg wakk iswiren (niveaux) n welmad, seg wasmi ara d-bdun warrac almad-nsen alamma d asmi ara awḍen ɣer tesdawit. D aya ay yedǧan medden ad ḥemmlen tutlayin tunṣibin u ad sɛunt azal ɣur-sen di lweqt i deg ḥeqren tutlayin tineṣliyin n tmurt-nsen. Maca taḥeqranit-agi n tutlayin tineṣliyin maci ala di Cameroun ay yella, yernu Adegbija (2000) yeqqar-d : "Yuɣ lḥal, deg waṭas n tmura ay yellan zik d tihersin (colonies) n Fṛansa d Portugal, tutlayin tineṣliyin ur ttwaqbalent, ur ttuselmadent deg uɣerbaz ula deg yiseggasen imezwura n welmad. Imi timura-yagi d tigellilin taswiɛt-a, ur bɣint ara ad gent ussisen (lmeǧhudat) i wakken ad beddent i tutlayin-nsent tineṣliyin, nnig waya, imawlan ttnadin i wakken igerdan-nsen ad lemden tutlayin tuṛufiyin (européennes) ɣef zik lḥal. Ttejṛiba tesban-d dakken amur ameqran deg yimawlan di Cameroun ur qbilen ara ad lemden yigerdan-nasen tutlayin tineṣliyin deg uɣerbaz. Aṭas n yimawlan ay yettaznen igerdan-nsen ɣer walmaten n yigerdan (jardins ḍenfants) akken kan ara awḍen tlata yiseggasen i wakken ad lemden taglizit neɣ tafṛensist. D ayen ibanen dakken imawlan ara yefken arraw-nsen i wakken ad lemden tutlayt tunṣibt ur begɣun ara ad lemden warraw-nsen tutlayin tineṣliyin asmi ara kecmen s aɣerbaz. Dɣa, tagnit-agi maci d nettat ara iɛiwnen tutlayin tineṣliyin ad kecment s aɣerbaz akamruni. Almaten n yigerdan sseqdacen tarrayin (méthodes) n uselmed tibriṭaniyin, timarikaniyin neɣ tifṛensisin. D tikli-yagi ay yedǧan timura n Tefriqt taɣerbit ay testeɛmeṛ Fṛansa zik-nni, ad qqiment dima qqnent idles-nsen ɣer Fṛansa, yernu d aya ay d-yezgan d unjug (obstacle) i wakken ur ttnernint ara tutlayin tineṣliyin di tmura-nsent. D acu kan, xas ma yella tebɣa Cameroun ad tessekcem tutlayin tineṣliyin s aɣerbaz, taswiɛt-a, ur tezmir ara ad teg aya, acku ameṣruf (budget) ay yefka udabu n tmurt-a i uselmed mecṭuh mliḥ, yernu ur yettadǧa ara agrud akamruni ad yesɛu ula cwiṭ seg wayen yeḥwaǧ d ttawil i wakken ad yelmed, nnig waya, lexṣaṣ n yedrimen yesxasṣ ula d tasnarrayt (méthodologie) n uselmed akk d usekcem n yiselmaden imaynuten. Seg wakken xusṣen yedrimen di Cameroun alamma ay yeqqim unabaḍ (lḥukuma) ɛecṛa yiseggasen ur yezmir ara ad d-yessekcem iselmaden imaynuten s aɣerbaz amenzu (primaire), yernu alamma ay d melmi kan ay tekfa taluft-agi. Dɣa, di tallit-nni, aṭas n tneɣra (classes) ay yeqqimen mebla aselmad yernu amur ameqran deg yigerdan ur ɣrin ara aṭas neɣ ur ufin ara win ara ten-yesseɣren. Ma yella tadamsa (économie) n tmurt ur tezmir ara i uɣerbaz, amek ay ara tezmer i usekcem n tutlayin tineṣliyin s aɣerbaz amenzu ? Yuɣ lḥal, asekcem n tutlayin s tineṣliyin s aɣerbaz maci d awezɣi neɣ d ayen iweɛṛen aṭas ɣef udabu akamruni, maca ugur atan deg wanect ara d-yesqam waya, ladɣa ma neẓra dakken aṭas seg yiselmaden n yiɣerbazen ikamruniyen la ttuxellaṣen s yedrimen n lemɛawna n Tbanka Tamaḍlant (Banque Mondiale). Imi adabu la yesseqac kan taglizit akk d tefṛensist deg uselmed, yernu yettmeslay d wegdud ala s tutlayin-agi, aṭas n medden yettmeslayen tutlayin tineṣliyin qqimen di rrif, ur zmiren ara ad ttekkin neɣ ad d-inin rṛay-nsen di temsal yesɛan azal di tmurt-nsen, yernu s waya, ur ttazmaren ara ad ttekkin deg wesnerni n tmurt-nsen. Aṭas deg-sen ur ẓrin d acu yellan di tmenḍawt (constitution) wala deg usaḍuf (lqanun) n uɛaqeb n tmurt-nsen d yisuḍaf ay yesselḥayen tudert-nsen. Dɣa, aselḥu n lumuṛ n uwanak (ddewla) d ayen yellan ger yifassen kan n tedɣert (élite), yernu xas ma yella adabu yessefra ad yesselmed taɣuri i yimeqranen, ar ass-a werɛad ur yebdi ara aya. Yuɣ lḥal, Tadaǧeu (1975) yenna-d dakken lemmer adabu ad yesselḥu tamurt s tlata tutlayin, taglizit, tafṛensist d tutlayin tineṣliyin, ad yeg ifadden i wakken ad ttwalemdent deg uɣerbaz u ad ttusqedcent deg yinurar merṛa, aya yezmer ad d-yawi abaɣur (lfayda) meqqren i Yikamruniyen. Ma d nekni si tama-nneɣ, nettwali dakken yelha lemmer tutlayin-agi tineṣliyin ad tent-skecmen deg s aɣerbaz amenzu : tabasaat (basaa), tabulut (bulu), tewondot (ewondo), tadualat (duala), tafe'fe't (fe'fe'), tafulfuldet (fulfulde), tamungakat (mungaka) akk d tpidgint n teglizit. Tabasaat ad tt-sqedcen wid ay tt-yessawalen di tama n yiri n lebḥeṛ n Cameroun akk d temnaḍin (provinces) n tlemmast n tmurt; tabulut akk d tewondot ad tent-sqedcen di tlemmast, deg wenẓul (sud) akk d temnaḍin ticerqiyin; tadualat ad tt-sqedcen wid Yedualaten akk d kra n yegduden n terbaɛt tasawat (sawa) am Yibakweriyen (Bakweri) akk d Yibakossiyen (Bakossi) di temnaḍin n wenẓul aɣerbi, d Yemboten (Mbo) yettidiren di temnaḍt n Yiri n Lebḥeṛ; tafe'fe't ad tt-sqedcen di temnaḍt taɣerbit; tafulfuldet ad tt-sqedcen di tlata-nni n temnaḍin n ugafa; tamungakat ad tt-sqedcen deg Temnaḍt n Ugafa Aɣerbi u di tgara, tapidgint n teglizit n Cameroun ad tt-sqedcen di temnaḍin anda ay ttmeslayen taglizit.